Palju rahvusvahelist poleemikat tekitas Moskva olümpiamängudel kohtunike tegevus. Mitmel alal püüti igasuguseid abinõusid tarvitusele võttes saavutada Nõukogude  sportlaste võitu. Esmakordselt olümpiamängude ajaloos muutus kohtunikeprobleem nii teravaks ja silmatorkavaks. Kahjuks võeti siit halba "õppust" ja kohtunike ebaobjektiivne tegevus jätkus ka Los Angeleses ja Soulis. Olümpia korraldajatel oli vaja medaleid. Kergejõustikuvõistlustel tekitasid kõige rohkem hämmingut ja vasturääkivusi meeste kolmikhüpe, kettaheide ja odavise. "Minult varastati Moskvas olümpiavõit," lausus austraallane Ian Campbell pärast kolmikhüppevõistlusi, kus tal jäeti mõõtmata 17,5 meetri  pikkune hüpe. Kohtunike väite kohaselt olevat austraallase naelikud teisel sammul puudutanud maapinda.